b"\n_START_ARTICLE_\nMossegar-se la cua\n_START_SECTION_\nEstructura\n_START_PARAGRAPH_\nEst\xc3\xa0 dividida en tres cap\xc3\xadtols, que corresponen a l'estructura cl\xc3\xa0ssica d'argument, nus i desenlla\xc3\xa7, respectivament.\n_START_SECTION_\nFil argumental\n_START_PARAGRAPH_\nLa hist\xc3\xb2ria comen\xc3\xa7a quan la Berta Llonc, que treballa com a espia d\xe2\x80\x99en Jordana a la compet\xc3\xa8ncia, fa un informe afirmant que els progressos d\xe2\x80\x99Alexandre Mor\xc3\xa9 perjudicaran l\xe2\x80\x99empresa. Per evitar-ho, en Jordana planeja un segrest perqu\xc3\xa8 el cient\xc3\xadfic no pugui dur a terme la seva tasca i encomana l\xe2\x80\x99enc\xc3\xa0rrec a la mateixa Berta, que convida en Pere Franc\xc3\xa0s (la seva parella) i l\xe2\x80\x99Antoni Portell (un amic) a formar part de l\xe2\x80\x99equip. El segrest \xc3\xa9s un \xc3\xa8xit, per\xc3\xb2 al cap de poc Alexandre Mor\xc3\xa9 emmalalteix i mor a la casa de Torrent de Piqu\xc3\xa9, on estava segrestat. El doctor Oliana firma la seva defunci\xc3\xb3 a nom d\xe2\x80\x99Enric Jordana (a la Berta se li ocorre anomenar-lo aix\xc3\xad per amagar la veritable identitat del difunt). Poc despr\xc3\xa9s, en Pere Franc\xc3\xa0s descobreix que la seva parella li \xc3\xa9s infidel amb l\xe2\x80\x99Antoni Portell i una espiral de viol\xc3\xa8ncia duu la Berta a matar el seu propi xicot, que \xc3\xa9s enterrat al n\xc3\xadnxol del fals Jordana (Mor\xc3\xa9 \xc3\xa9s abandonat als afores de Barcelona)._NEWLINE_Quan vuit mesos m\xc3\xa9s tard l\xe2\x80\x99Enric Jordana s\xe2\x80\x99assabenta que est\xc3\xa0 legalment mort, encarrega una investigaci\xc3\xb3 a l\xe2\x80\x99ag\xc3\xa8ncia d\xe2\x80\x99en Serra, que comen\xc3\xa7a seguint el rastre del segrest d\xe2\x80\x99Alexandre Mor\xc3\xa9. Quan en Jordana s\xe2\x80\x99adona que en pot sortir esquitxat, demana al Serra que aturi la investigaci\xc3\xb3, per\xc3\xb2 aquest persisteix i descobreix que el difunt del n\xc3\xadnxol no \xc3\xa9s l\xe2\x80\x99Alexandre Mor\xc3\xa9 sin\xc3\xb3 un desconegut. Sospitant que es pot tractar d\xe2\x80\x99un dels segrestadors, l\xe2\x80\x99equip busca entre els clients de la m\xc3\xbatua per a la qual treballa el doctor Oliana si hi ha alg\xc3\xba que no hagi pagat les \xc3\xbaltimes mensualitats: descobreixen aix\xc3\xad la identitat d\xe2\x80\x99en Pere Franc\xc3\xa0s i identifiquen la Berta, a qui paren un parany perqu\xc3\xa8 els condueixi fins al tercer segrestador. Despr\xc3\xa9s d\xe2\x80\x99interrogar l\xe2\x80\x99Antoni Portell, que descriu detalladament el segrest, i d\xe2\x80\x99assabentar-se que la Berta ha mort (quan el dia anterior condu\xc3\xafa un cotxe de l\xe2\x80\x99Enric Jordana), en Serra conclou que la persona que ha estat al darrere dels fets des del principi ha estat en Jordana.\n_START_SECTION_\nEls personatges\n_START_PARAGRAPH_\nEls personatges de\xc2\xa0Mossegar-se la cua\xc2\xa0poden dividir-se, a grans trets, entre investigadors i malfactors. Els investigadors s\xc3\xb3n en Jordi Serra (director d\xe2\x80\x99una ag\xc3\xa8ncia, \xc3\xa9s qui duu endavant la investigaci\xc3\xb3 i qui es mostra m\xc3\xa9s perseverant), en Pujals (informador, home de bon consell), l\xe2\x80\x99Eudald (jove de confian\xc3\xa7a que ajuda a l\xe2\x80\x99ag\xc3\xa8ncia ocasionalment), l\xe2\x80\x99Olga (secret\xc3\xa0ria d\xe2\x80\x99en Serra, valenta, i les propostes de la qual s\xc3\xb3n crucials per al desenvolupament de la investigaci\xc3\xb3) i en Carles Mas (fantasi\xc3\xb3s, ajuda a l\xe2\x80\x99ag\xc3\xa8ncia ocasionalment)._NEWLINE_Entre els malfactors, s\xe2\x80\x99hi troben l\xe2\x80\x99Enric Jordana (planeja el segrest i mata la segrestadora; s\xe2\x80\x99acaba su\xc3\xafcidant), en Pere Franc\xc3\xa0s (segrestador sense aspiracions, que acaba morint a mans de la seva xicota), l\xe2\x80\x99Antoni Portell (que es fa segrestador per pagar-se la carrera de medicina, i al final torna els diners del rescat i queda impune) i la Berta Llonc (dona lluitadora i parella d\xe2\x80\x99en Franc\xc3\xa0s, \xc3\xa9s qui dirigeix el segrest i ser\xc3\xa0 assassinada pel Jordana). Altres personatges importants s\xc3\xb3n l\xe2\x80\x99Alexandre Mor\xc3\xa9 (el cient\xc3\xadfic segrestat per impedir que realitzi la seva feina, que mor a causa d\xe2\x80\x99una hemiplexia) i el doctor Tom\xc3\xa0s Oliana (signa la papereta de defunci\xc3\xb3 del Mor\xc3\xa9 sense comprovar si realment estava mort).\n_START_SECTION_\nVeus narratives\n_START_PARAGRAPH_\nLa novel\xc2\xb7la est\xc3\xa0 narrada en primera persona. Com a recurs narratiu cal destacar la transcripci\xc3\xb3 de les declaracions del personatge de Miquel Portell, enregistrades en un magnet\xc3\xb2fon.\n_START_SECTION_\nL'espai\n_START_PARAGRAPH_\nMossegar-se la cua est\xc3\xa0 ambientada a la Barcelona dels seixanta."